**PROFINJENI GRADSKI MAČAK**

Branko Mutimir Mačak IV. vrlo je profinjen gradski mačak. Neki bi rekli da je razmažen, ali on samo koristi priliku bogatstva i ljubavi svoje vlasnice. Usprkos njegovoj profinjenosti, prekjučer ga je snašla kriza srednjih mačjih godina.

U subotu, dok je njegova vlasnica bila na sprovodu svog bivšega muža (počivao u miru, jadan, poginuo je rano nepoznatom smrću), Branko Mutimir Mačak IV. pobjegao je iz doma na prvi vlak koji je prolazio. Vlak je krenuo iz Zagreba u neko nepoznato mjesto. Branko Mutimir Mačak IV., profinjeni gradski mačak, nije kupio kartu za vlak pa bi svaki put kad bi kondukter prolazio skočio u najbliži toalet. Taj je dan sigurno skinuo barem dvije kile skrivajući se i brinući se da ga kondukter ne uhvati. Kada ga je napokon prošla panika, sjeo je pored jedne djevojčice koja se igrala plastičnim lutkicama odjevenima u različite haljine. Jedna je lutkica ostala bez glave pa ju je djevojčica odlučila zamijeniti Brankom Mutimirom Mačkom IV., profinjenim gradskim mačkom. Dvije – tri minute i Branko Mutimir Mačak IV., profinjeni gradski mačak, sjedio je u kupeu s velikom mašnom na glavi, odjeven u ružičastu haljinicu, nosom parajući oblake. Vlak je stao, Branko je izašao iz vlaka i našao se na nepoznatom mjestu u istoj onoj ružičastoj haljini i s velikom mašnom na glavi. U blizini je vidio kino pa je odlučio odmoriti se uz film. Mačak je sjeo u staru prašnjavu dvoranu, gdje se zvuk glumaca jedva razabire, a ljudima, s kojima je dijelio prostoriju, zakrpe su visile s odjeće. Ti su isti ljudi prije ulaska u dvoranu zbrajali novčiće kako bi uopće mogli kupiti kartu. Oni su bili veseli, nasmijani i dobrog raspoloženja bez obzira na to što su bili vidno siromašniji od Branka Mutimira Mačka IV. koji je blijedo gledao oko sebe i pokušavao naći razlog da si objasni kako ti ljudi mogu biti sretni.

Gledajući film s ostalim nesofisticiranim sugledateljima, Branko Mutimir Mačak IV., profinjeni gradski mačak, shvatio je kako ne želi biti razmažen i bolji od ostalih. Oni se smiju, a on ne. Želi pronaći pravu ljubav i istinsku sreću. U tom trenutku, Branko Mutimir Mačak IV., profinjeni gradski mačak, u ružičastoj haljinici i s mašnom na glavi, više nije bio profinjen, već je postao samo jedan od mnogih krznenih pustolova koji žive u potrazi za pravom ljubavi i srećom.

**Ema Papeš, 7. razred**

**Osnovna škola Ksavera Šandora Gjalskog, Zabok**

**Mentorica: Lucija Mlakar**